
**Lendorava seire juhend**

Lendorava olemasolu seiratavatel eraldistel tuvastatakse lendorava väljaheidete põhjal. Eraldisel liigutakse ühe haava juurest teise juurde ning kontrollitakse, kas puutüve jalamil või selle ümber maapinnal on lendorava väljaheiteid või ei ole. Talvel ja kevadel on lendorava väljaheited kergesti ära tuntavad, meenutades kollast riisitera (värvus võib siiski varieeruda helekollasest roostepruunini). Vahel leidub neid ühe puu all massiliselt (foto 1). Väljaheiteid tasub otsida eelkõige nende haabade alt, mille tüve rinnasdiameeter (puutüve diameeter maast 1,3 m kõrgusel) on suurem kui 30 cm (joonis 1).

**Foto 1.** Näited lendorava väljaheidetest. Äratundmist hõlbustab värvus ja vahel ka massiline esinemine ühe puu all.



**Joonis 1.** Lendoravapuude tüvede rinnasdiameetrite jaotus 392 puu alusel. Kuna vaid 2% lendorava puudest on selles valimis alla 30 cm rinnasdiameetriga, siis tasub seirates keskenduda puudele, mille tüvede rinnasdiameeter on ≥ 30 cm.

Liikumine ühe haava juurest teise juurde toimub lähima naabri põhimõttel. Kui ühel hetkel ühtegi suuremat haaba silma ei jää, siis tasub valida järgmiseks sihtmärgiks suurem kuusk, kask või sanglepp ja sealt edasi liikuda taas haava juurde, mis tõenäoliselt kusagilt ikka juba näha on. Võib esineda olukordi, kus eraldisel on vaid üksikud haavad – sellisel juhul tasub otsida vaid nende haabade ümbruses ja ülejäänud eraldisel väga palju aega mitte raisata.

Kui leitakse lendorava väljaheidetega puu, siis tasub järgmist leidu otsida selle puu lähedalt, sest ühelt alalt samal seirepäeval leitud lendoravapuude lähima naabri mediaankaugus on 7,1 m (N = 37). Eraldistel ei tule üles leida kõiki lendoravapuid, piisab kui on kaardistatud 5-10 puud, seejärel võib sellel eraldisel või eraldiste grupil lõpetada. Kui juhtub, et esimese leiu läheduses järgmist leidu ei tule, siis võib see tähendada, et tegemist on eraldisel juhuslikult viibinud lendorava väljaheidetega. Sel juhul tasub eraldis või eraldiste grupp läbida 50 – 100 m vahega transektidena, lähtudes haabade jaotusest. Varasematel seiretel on teekonna pikkus eraldise hektari kohta olnud mediaanväärtusena 241 m ning ajakulu 19 minutit/ha (see on samuti mediaanväärtus). **Lendorava leiust tuleb teavitada koheselt (hiljemalt 24 h jooksul) edastades leidude koordinaadid.**

Seiretulemuste talletamiseks eraldi ankeeti täitma ei pea, **küll aga tuleb salvestada iga eraldise või eraldiste grupi kohta seire GPS marsruut (GPS rajapunktid) gpx failiformaadis lokatsioonide intervalliga minimaalselt 10 sekundit.** Alustage uue GPS marsruudiga, kui eraldisele sisenete ja salvestage see omaette faili, kui eraldiselt väljute. Kui seiratavad eraldised paiknevad lähestikku (ühelt seiratavalt eraldiselt teisele liigutakse jalgsi), siis võib sellist eraldiste gruppi käsitelda ühe seirealana ja katta kõik eraldised sama GPS marsruudiga. **Autoga läbitavaid vahemaid ei tohi seire marsruudi gpx faili salvestada!**

**Iga lendorava väljaheidetega puu leid tuleb salvestada GPS leiupunktina.** Lendorava väljaheidete leiupunkti nimi peab selgelt tähistatud, et seda saaks eristada võimalikest muudest GPS punktidest (nt teiste kaitsealuste liikide leiupunktidest).

**Registreerida tuleb ka lendorava väljaheidete ohtrus.** See tuleb salvestada vastava leiupunkti märkusena ja esitada arvulise hinnanguna näiteks nii: 1, 1-5, 5, <10, 10, 10-20, >20, >50, >100 jne. Kindlasti ei pea pabulaid ükshaaval kokku lugema, aga mingi arvuline hinnang tuleb anda! Ka leiupunktide fail tuleb edastada gpx formaadis.

GPS-seadmena võib kasutada ka nutitelefoni koos vastava rakendusega (nt GPX Viewer PRO, Locus Maps Free, jt).

**Nii GPS marsruudi kui ka leiupunktide gpx-failide nimed peavad sisaldama seiraja nime ja ajamärgist.** Failinimes ei tohi olla tühikuid, need tuleb asendada kas side- või alakriipsudega. Sobiv failinimi on näiteks selline: seiraja\_aaaa-kk-pp\_hhmmss.gpx (kui GPS seade lisab automaatselt failile ajamärgise sekundi täpsusega), aga sobib ka seiraja\_aaaa-kk-pp\_1.gpx, kus failinimes olev viimane number eristab sama seira ja poolt samal kuupäeval salvestatud faile. Kuupäeva formaat võib olla ka teistsugune (nt ppkkaa), oluline on, et kuupäev oleks selgelt arusaadav.

Gpx-failid tuleb salvestada veebikeskkonnas olevasse kausta. Soovitav on seda teha iga seirepäeva lõpus, aga kindlasti tuleb seda teha iga teise seirepäeva järel, et vältida suure hulga failide kuhjumist GPS-seadmesse ja sellest tulenevat võimalikku segadust failide haldamisel.

Seiramiseks sobivaim aeg on märts kuni mai lõpp. Värskelt sadanud lumega ei tasu seirama minna, ent kui on juba mõned päevad olnud lumesajuta ja/või sulanud, siis on mõtet seirata. Ka lumevaesel talvel võib käia seiramas, kuid juba mõne sentimeetri paksune värske lumekiht segab oluliselt. Seega peab lumega seirates olema viimasest lumesajust möödunud vähemalt 5 päeva.